การกำกับดูแลกิจการ

ในปี 2546 คณะกรรมการบริษัทฯ ได้ปฏิบัติตามหลักการของการกำกับดูแลกิจการที่ดีจำนวน 15 ข้อ
ดังนี้

1.  นโยบายเกี่ยวกับการกำกับดูแลกิจการ

  บริษัทฯ ได้ตระหนักถึงความสำคัญของการกำกับดูแลกิจการที่ดี ได้จัดวางโครงสร้างการบริหาร
  เพื่อเน้นความโปร่งใส ไม่มีส่วนได้เสียจากการกำหนดนโยบายและการตัดสินใจที่เกี่ยวข้อง
  และเพิ่มความเชื่อมั่นให้แก่ผู้ถือหุ้น ผู้ลงทุน การควบคุมและบริหารความเสี่ยง
  โดยการบริหารงานด้วยความรอบคอบและระมัดระวัง
  ดูแลมิให้เกิดปัญหาความขัดแย้งทางผลประโยชน์ ซึ่งเป็นปัจจัยกระทบที่สำคัญของธุรกิจ
  ได้รับการประเมินและควบคุมผ่านนโยบาย กลยุทธ์และมาตรการที่กำหนดอย่างรอบคอบ
  รวมถึงจริยธรรมในการดำเนินธุรกิจ บริษัทฯ
  กำหนดเป็นนโยบายอย่างชัดเจนให้ผู้บริหารและพนักงานดำเนินธุรกิจอย่างยุติธรรม โปร่งใส
  มุ่งเน้นที่ผลประโยชน์โดยรวมของบริษัทฯ ผู้ถือหุ้น ลูกค้าและสังคม

2.  ผู้ถือหุ้น สิทธิและความเท่าเทียมกัน

  บริษัทตระหนักถึงความสำคัญของสิทธิของผู้ถือหุ้นในการเข้าถึงข้อมูลของบริษัท โดยการประชุม
  บริษัทฯ ดำเนินการจัดส่งหนังสือเชิญประชุมพร้อมระบุวาระการประชุม
  เพื่อพิจารณาก่อนประชุมล่วงหน้าทุกครั้ง ผู้ถือหุ้นทุกรายได้รับเชิญให้เข้าร่วมการประชุมประจำปี
  ผู้ถือหุ้นมีสิทธิออกเสียงได้ตามจำนวนหุ้นที่ถือ

3.  สิทธิของผู้มีส่วนได้เสีย

  บริษัทได้ให้ความสำคัญต่อสิทธิของผู้มีส่วนได้เสียทุกกลุ่ม ไม่ว่าจะเป็นผู้มีส่วนได้เสียภายใน ได้แก่
  พนักงานและผู้บริหาร หรือผู้มีส่วนได้เสียภายนอก ได้แก่ ลูกค้า เจ้าหนี้ รวมถึงชุมชน
  โดยบริษัทได้ปฏิบัติตามข้อกำหนดของกฎหมายและกฎระเบียบต่างๆ ที่เกี่ยวข้อง
  และได้ตระหนักถึงแรงสนับสนุนจากผู้มีส่วนได้เสียต่างๆ
  ซึ่งจะสร้างความสามารถในการสร้างมูลค่าเพิ่มและความสำเร็จในระยะยาวของบริษัทได้

4.  การประชุมผู้ถือหุ้น

  บริษัทฯ จัดให้มีการประชุมผู้ถือหุ้นอย่างน้อยปีละ 1 ครั้ง ซึ่งเป็นการประชุมใหญ่สามัญประจำปี
  ในการประชุมแต่ละครั้ง บริษัทฯ
  ได้จัดส่งหนังสือเชิญประชุมพร้อมวาระการประชุมให้ผู้ถือหุ้นพิจารณาก่อนเข้าร่วมประชุมทุกครั้ง
  เพื่อสิทธิประโยชน์ของผู้ถือหุ้น
  เปิดโอกาสให้ผู้ถือหุ้นมีสิทธิอย่างเท่าเทียมกันในการสอบถามและแสดงความคิดเห็นและข้อเสนอแนะต่าง
  ๆ ในการประชุม

5.  ภาวะผู้นำและวิสัยทัศน์

  คณะกรรมการได้มีส่วนร่วมในการพิจารณาให้ความเห็นขอบกำหนดเป้าหมาย
  ให้สอดคล้องตามขอบเขตอำนาจหน้าที่ วิสัยทัศน์ ภารกิจ เป้าหมายแผนธุรกิจ
  ตลอดจนกำกับดูแลให้ฝ่ายดำเนินการให้เป็นตามแผนธุรกิจรวมถึงรับทราบผลกระทบที่เกิดต่อระบบงาน
  เพื่อบริษัทฯ จะได้หาแนวทางดำเนินการแก้ไขอย่างมีประสิทธิภาพและประสิทธิผล
  เพิ่มมูลค่าทางเศรษฐกิจสูงสุดแก่บริษัทฯ และความมั่งคงสูงสุดให้แก่ผู้ถือหุ้น
  ทั้งนี้ไม่รวมถึงรายการที่ต้องขอความเห็นจากผู้ถือหุ้นตามข้อกำหนดของสำนักงานกำกับหลักทรัพย์และตลาดหลักทรัพย์

6.  ความขัดแย้งทางผลประโยชน์

  คณะกรรมการได้พิจารณาอย่างเหมาะสมรอบคอบเมื่อมีรายการที่อาจมีความขัดแย้งทางผลประโยชน์หรือรายการเกี่ยวโยงกัน
  เพื่อให้เกิดความโปร่งใสและยุติธรรมต่อการตัดสินใจเพื่อดำเนินการ
  ภายใต้ข้อกำหนดการปฏิบัติตามหลักเกณฑ์ของตลาดหลักทรัพย์แห่งประเทศไทย
  โดยราคาและเงื่อนไขเสมือนทำรายการกับคู่ค้าภายนอก รวมทั้งการดูแลเรื่องการใช้ข้อมูลภายใน
  คณะกรรมการของบริษัทฯ
  กำหนดให้ผู้บริหารรายงานการเปลี่ยนแปลงการถือหลักทรัพย์ต่อสำนักงานกำกับหลักทรัพย์และตลาดหลักทรัพย์
  ตามมาตรา 59 แห่งพระราชบัญญัติหลักทรัพย์และตลาดหลักทรัพย์ พ.ศ. 2535
  และห้ามไม่ให้ผู้บริหารหรือหน่วยงานที่ได้รับทราบข้อมูลภายในเปิดเผยข้อมูลภายในแก่บุคคลภายนอกหรือบุคคลที่ไม่มีหน้าที่เกี่ยวข้อง
  และไม่ซื้อขายหลักทรัพย์ของบริษัทในช่วง 1 เดือน
  ก่อนที่งบการเงินเผยแพร่ต่อสาธารณชนนำข้อมูลภายในเปิดเผยต่อบุคคลภายนอกโดยเด็ดขาด

7.  จริยธรรมธุรกิจ

  แนวทางการดำเนินธุรกิจของบริษัทฯ คณะกรรมการ ได้กำหนดและติดตามให้ผู้ที่เกี่ยวข้อง
  ผู้บริหาร และพนักงานทุกฝ่าย ได้ยึดเป็นแนวทางปฏิบัติหน้าที่ด้วยความซื่อสัตย์
  สุจริตและเที่ยงธรรม ต่อผู้มีส่วนได้เสียทุกกลุ่ม อย่างสม่ำเสมอและอย่างเคร่งครัด

8.  การถ่วงดุลของกรรมการที่ไม่เป็นผู้บริหาร

  คณะกรรมการบริษัทฯ มีจำนวน 11 ท่าน โดยมีคณะกรรมการตรวจสอบจำนวน 3 ท่าน
  และกรรมการที่ไม่ได้เป็นผู้บริหารหรือกรรมการที่ไม่เป็นตัวแทนผู้ถือหุ้นใหญจำนวน 3 ท่าน
  ซึ่งเป็นอิสระและไม่มีส่วนได้เสียในการบริหารงานของบริษัทฯ

9.  การรวมหรือแยกตำแหน่ง

  โครงสร้างคณะกรรมการของบริษัทฯ
  ประกอบด้วยกรรมการที่เป็นอิสระและไม่มีส่วนได้เสียในการบริหารงานมีจำนวนมากว่ากึ่งหนึ่งของกรรมการทั้งคณะ
  เพื่อให้เกิดการถ่วงดุลและการสอบทานการบริหารงานได้

10. ค่าตอบแทนของกรรมการและผู้บริหาร

  บริษัทได้กำหนดนโยบายค่าตอบแทนไว้ชัดเจน โปร่งใส
  เพียงพอและเหมาะสมตามปริมาณงานและความรับผิดชอบ
  เป็นไปตามหลักการนโยบายที่คณะกรรมการกำหนดให้ปฏิบัติด้วยความรับผิดชอบ

11. การประชุมคณะกรรมการ

  ในการประชุมคณะกรรมการแต่ละครั้ง
  บริษัทได้มี่จัดหนังสือเชิญประชุมพร้อมพร้อมระเบียบวาระการประชุมและเอกสารก่อนการประชุมและกำหนดวาระชัดเจนล่วงหน้า
  และมีการพิจารณาผลการดำเนินงานของบริษัท ทั้งนี้
  ได้มีการจดบันทึกการประชุมเป็นลายลักษณ์อักษร จัดเก็บรายงานการประชุม
  พร้อมให้กรรมการและผู้ที่เกี่ยวข้องตรวจสอบได้

12. คณะอนุกรรมการ

  คณะกรรมการบริษัทฯ ได้แต่งตั้งคณะกรรมการตรวจสอบ จำนวน 3 ท่าน และกรรมการอิสระ 2
  ท่าน ทุกท่านเป็นกรรมการที่เป็นอิสระต่อการปฏิบัติหน้าที่ที่รับผิดชอบอย่างชัดเจน
  เพื่อปฏิบัติให้ได้ตามกฎหมาย และข้อกำหนดพิจารณาและดำเนินการสอบทานรายงานทางการเงิน
  ประสานงานกับผู้สอบบัญชีของบริษัทฯ ให้คำปรึกษาและพิจารณาทบทวน
  ผลการตรวจสอบและข้อเสนอแนะกับผู้สอบบัญชี
  ติดตามการดำเนินการของฝ่ายจัดการต่อข้อเสนอแนะดังกล่าว

  บริษัทฯ ยังไม่มีอนุกรรมการกำหนดค่าตอบแทน

13. ระบบการควบคุมและการตรวจสอบภายใน

  บริษัทฯ ได้ให้ความสำคัญต่อระบบควบคุมภายในทั้งในระดับบริหาร และระดับปฏิบัติงาน
  จึงได้กำหนดภาระหน้าที่ มีการควบคุมดูแลการใช้ทรัพย์สินของบริษัทให้เกิดประโยชน์
  และมีการแบ่งแยกหน้าที่ผู้ปฏิบัติงานเป็นไปอย่างมีประสิทธิภาพและประสิทธิผล
  สามารถควบคุมปัจจัยความเสี่ยงต่อการดำเนินธุรกิจของบริษัทฯ

14. รายงานของคณะกรรมการ

  คณะกรรมการ เป็นผู้รับผิดชอบต่องบการเงินรวมของบริษัทฯ
  และสารสนเทศทางการเงินที่ประกฎในรายงานประจำปี
  งบการเงินดังกล่าวจัดทำขึ้นตามมาตรฐานการบัญชีที่รับรองทั่วไป
  และมีการเปิดเผยข้อมูลสำคัญอย่างเพียงพอในหมายเหตุประกอบงบการเงิน

15. ความสัมพันธ์กับผู้ลงทุน

  คณะกรรมการบริษัทตระหนักดีว่าข้อมูลของบริษัทฯ ทั้งที่เกี่ยวกับการเงินและที่ไม่ใช่การเงิน
  ล้วนมีผลต่อกระบวนการตัดสินใจของผู้ลงทุนและผู้ที่มีส่วนได้สเยของบริษัท
  จึงได้กำชับให้ฝ่ายบริหารดำเนินการในเรื่องที่เกี่ยวกับการเปิดเผยข้อมูลที่ครบถ้วน
  ตรงต่อความเป็นจริง ชื่อถือได้ สม่ำเสมอ และทันเวลา ซึ่งฝ่ายบริหารของบริษัทฯ
  ได้ให้ความสำคัญและยึดถือปฏิบัติมาโดยตลอด ในส่วนของงานด้านผู้ลงทุนสัมพันธ์นั้น บริษัทฯ
  ยังไม่จัดตั้งหน่วยงานขึ้นเฉพาะ ซึ่งผู้ลงทุนสามารถติดต่อขอทราบข้อมูลบริษัทฯ
  จากกรรมการผู้อำนวยการได้โดยตรง เนื่องจากกิจกรรมในเรื่องดังกล่าวยังไม่มากนัก